Żieda konsiderevoli fi skart mormi f'postijiet pubbliċi u bajjiet Din is-sena d-Diviżjoni għat-Tindif diġà rċeviet mal-1,695 ilment; solvuti 90.38% minnhom Minn Maria Azzopardi Il-maġġoranza tan-nies, sew jekk b'mod dirett jew b'mod indirett, intlaqtu mill-pandemija tal-Covid-19 hekk kif din ġabet numru ta' sfidi għal kulħadd. Iżda fattur li forsi xi kultant ma jissemmix minn tal-ewwel huwa l-ambjent u lil dan is-settur il-pandemija tista' tgħid ħolqot sfida wkoll. F'dawn l-aħħar jiem, bl-għeluq tar-ristoranti u r-restrizzjoni li joffru biss take-aways, bħala miżura biex tiġi kkontrollata l-imxija tal-Covid-19, aktar nies qed jagħżlu li jieklu take-aways barra jew jagħmlu picnics. Filwaqt li m'hemm xejn ħażin li wieħed iqatta' ftit ħin għall-arja, filwaqt li jsegwi l-miżuri kollha tal-awtoritajiet tas-saħħa, mhux tajjeb li l-iskart jitħalla barra u ma jiġix mormi fil-postijiet adegwati. Xhieda ta' dan kollu huma n-numru ta' ritratti li qed jiġu ppubblikati fuq il-midja soċjali matul dan il-perjodu u anke l-fotografu ta' dan il-ġurnal iltaqa' ma' diversi drabi fejn skart marbut mat-take-aways kien mormi f'postijiet mhux xierqa. Dawn ir-ritratti qajmu r-rabja fost in-nies li ddeskrivew dan l-att bħala wieħed li mhux biss huwa irresponsabbli iżda wkoll diżgustanti. Oħrajn issuġġerew li r-ristoranti għandhom jiktbu l-isem jew il-karta tal-identità tal-persuna li tkun ordnat l-oġġett biex f'każ li dak li jkun ma jarmix l-kontenituri b'mod ġust, ikun jista' jiġi rintraċċat faċilment. Ħidma li żdiedet b'mod konsiderevoli biex il-pajjiż jinżamm nadif Fl-isfond ta' dan kollu, dan is-sit tkellem mad-Direttur tad-Diviżjoni għat-Tindif u Manutenzjoni Ramon Deguara li kkonferma dan fejn qal li sfortuntament qed jaraw żieda konsiderevoli fi skart mormi f'postijiet pubbliċi u bajjiet. Qal kif għaldaqstant mill-bidu tal-pandemija, il-ħidma tad-Diviżjoni għat-Tindif u Manutenzjoni li ma taqta' xejn, żdiedet b'mod konsiderevoli biex il-pajjiż jinżamm nadif kemm jista' jkun. Deguara qal: "Għal dan il-għan, id-Diviżjoni għat-Tindif u Manutenzjoni twettaq diversi xogħlijiet fuq bażi ta' 24×7 biex tagħti s-sehem tagħha wkoll fir-rigward ta' dawn l-isfidi. Fil-fatt, id-Diviżjoni hi kommessa ta' kuljum b'programm ta' tindif, knis u ġbir ta' skart mit-toroq u spazji miftuħa, kif ukoll minn bajjiet. Mill-bidu tal-imxija tal-pandemija tal-Covid-19, ġie introdott ukoll programm sistematiku ta' ħasil u diżinfettar ta' bankini, bus shelters u postijiet pubbliċi." Spjega kif barra minn hekk, id-Diviżjoni twettaq ukoll bosta xogħlijiet oħra madwar ix-xtut u postijiet ta' rikreazzjoni, fosthom xogħol ta' Mechanical Sweeping, ħasil ta' toroq matul il-lejl, tbattil ta' bins, ġbir ta' skart goff u ħasil ta' tabelli. Isir ukoll xogħol ta' manutenzjoni fejn ikun hemm bżonn. Żied jgħid li apparti minn dan kollu, id-Diviżjoni tieħu ħsieb ukoll li jsir tindif ta' kuljum ta' bosta latrini pubbliċi madwar il-kosta Maltija. Il-maġġoranza assoluta tal-ilmenti ġew solvuti Deguara qal li matul din is-sena, id-Diviżjoni diġà rċeviet madwar 1,695 ilment, permezz tal-freephone 1718, kif ukoll mill-mobile app 'Clean and Upkeep', fejn il-pubbliku jkun jista' jgħaddi l-ilment tiegħu flimkien ma' ritratti u location permezz tal-gps tal-mobile stess. Minn dawn l-ilmenti ġew solvuti 90.38% minnhom. Fl-istess waqt qal li fis-sena li għaddiet 2020, b'kollox daħlu madwar 8,565 ilment u nġabru madwar 17,800 tunnellata ta' skart minn madwar Malta. Deguara temm dan kollu b'appell: "Nappellaw lill-pubbliku biex huma wkoll jagħmlu s-sehem tagħhom billi jżommu l-ambjent ta' madwarhom nadif kemm jista' jkun, filwaqt li nfakkruhom biex jużaw is-servizzi disponibbli meta jiltaqgħu ma' skart mormi illegalment."